Source: https://perpatvar.co/2019/09/12/a-birosag-penzbuntetesre-itelte-azokat-a-brit-turistakat-akik-autokat-rongaltak-meg-budapesten/
Timestamp: 2020-07-13 23:21:41
Document Index: 15731323

Matched Legal Cases: ['bíróság ', 'Bíróság ', 'bíróság ', 'bíróság ', 'bíróság ', 'bíróság ']

A bíróság pénzbüntetésre ítélte azokat a brit turistákat, akik autókat rongáltak meg Budapesten – Perpatvar – perek, bűnügyek, ügyek és esetek
A Pesti Központi Kerületi Bíróság 2019. szeptember 12-én bíróság elé állítás során jogerősen pénzbüntetés megfizetésére ítélte azt a két brit fiatalt, akik parkoló autókat rongáltak meg Budapesten a Mentőpalota előtt.
Az ügyészség a vád ismertetését követően – számba véve a súlyosító és enyhítő körülményeket is – pénzbüntetés kiszabását indítványozta. A védelem a lehető legenyhébb büntetés kiszabását kérte a bíróságtól, mivel védencei rendezett családi körülmények között élő rendes brit egyetemisták, akik “megvadultak az alkoholtól”, de beismerték és megbánták tettüket, valamint már a nyomozás során együttműködtek a hatóságokkal.
Indokolásában a bíróság súlyosító körülményként értékelte az elkövetők ittas állapotát, valamint azt, hogy többrendbeli rongálást követtek el. Enyhítő körülményként vette figyelembe beismerő vallomásukat, azt, hogy lemondtak a tárgyaláshoz való jogukról, valamint őszinte megbánásukat, rendezett életkörülményeiket, továbbá fiatal felnőtt korukat is. Ugyan a vádlottak cselekménye társadalmi felháborodást váltott ki, a bíróság az enyhítő körülmények túlsúlyát vette figyelembe. Halmazati büntetésük a Btk. szerint szabadságvesztés is lehet, de a bíróság úgy döntött, hogy ez esetben a pénzbüntetés szükséges és elegendő, hogy a terhelteket visszatartsa az ilyen és hasonló bűncselekmények elkövetésétől.
Tagged as: brit fiatalok, mentőautó, rongálás